 Madaxweynaha Jamhuuriyadda Somaliland, Mudane Muuse Biixi Cabdi oo hadal dhinacyo badan taabanaya munaasibadda ka jeediyey, ayaa ugu horrayn ku dheeraaday shaqada ciidanka Boolisku bulshada u qaabilsan yihiin, waxaana uu ugu horrayn ka hadlay awoodaha gaarka ah ee aanay cid kale la wadaagin ciidankaas, waxaana isaga oo arrimahaas ka hadlaya uu yidhi, Qofka Booliska ah maalinta askarinimada la siiyo ee dirayska loo xidho ee sharciyan loo oggolaado inuu Booliska ka mid yahay waxa fuusha xilkii qaran-nimo shan qaybood oo waaweyn, Marka koowaad shaadhka raqabaddiisa waxa ugu dhejisan calaamadda Somaliland, taas oo uu ninka ciidan ah oo dhammi la wadaago, waxaase laguu dhiibay qarankii oo dhan baad halkaas ku siddaa, awoodaha laguu dhiibayna waxa kamid ah waxa aad leedahay oo kuu gaar ah oo aan cid kale lahayn inaad qof walba ku tidhaahdo istaag oo uu ku maqlo oo uu istaago, markaa awood baad leedahay aanu lahayn ka taajirka ahi oo aanu Digtoorku lahayn oo aanu Professor ku lahayn, xilka intaas leeg ee qaran iyo xuquuqdaas, ayaa lagugu aaminay, adna waa inaad garataa. 